Marie Under
<s>Marie Under (Tallinn, 27. ožujka 1883. – Stockholm, 25. rujna 1980.) bila je estonska pjesnikinja koja se smatra jednom od najvažnijih i najpoznatijih estonskih književnica u historiji.</s><s>Njezin je značaj bio toliki da je u barem dvanaest zasebnih navrata bila predložena za Nobelovu nagradu za književnost.</s>

<s>Under je rođena 1883. godine u tadašnjem Revalu, kao kći učitelja Priidua (1843. – 1930.) i Leene Under (née Kerner; 1854. – 1934.).</s><s>Marie je bila treće dijete u obitelji, rođena nakon Evangeline (1880. – 1932?.) i Gottrieda (1881. – 1882.) i prije Berte (1885. – 1974.) i Christfrieda (1887. – 1934.).</s><s>Pohađala je privatnu njemačku školu za djevojčice.</s><s>Nakon završene škole, radila je kao prodavačica u knjižari, a u slobodno je vrijeme pisala poeziju na njemačkom.</s><s>Godine 1902. udala se za računovođu Carla Hackera, s kojim je imala dvoje djece, Dagmar i Heddu, dok su živjelu u predgrađu Moskve.</s><s>Međutim, već 1904. godine zaljubila se u estonskog umjetnika Antsa Laikmu, koji ju je nagovorio da prevede svoju poeziju na estonski i onda ju slao lokalnim novinama na objavljivanje.</s><s>Dvije godine kasnije, vratila se u Reval.</s>

<s>Godine 1913. upoznala je pjesnika i kritičara Artura Adsona, koji joj je postao ljubavnik.</s><s>Uz to, on je bio zaslužan za kompiliranje njezinih prvih objavljenih zbirki poezije.</s><s>Godine 1924., Under se razvela od Carla Hackera i iste godine udala za Adsona, s kojim će biti u braku do njegove smrti 1977. godine.</s>

<s>Krajem 1910-ih, Under je bila uključena u rad utjecajnog književnog pokreta Siuru.</s><s>Nazvan po plamenoj ptici iz finske mitologije, pokret je osnovan 1917. godine u duhu ekspresionizma i neoromantizma kao reakcija na formalističku tradiciju pokreta Mlada Estonija.</s><s>Među ostalim članovima pokreta bili su Peet Aren, Otto Krusten, Friedebert Tuglas, Artur Adson, August Gailit, Johannes Semper i Henrik Visnapuu.</s><s>Između 1917. i 1919. godine, pjesnici tog pokreta izdali su čak tri zbirke poezije.</s><s>Visnapuu i Gailit napuštaju grupu 1919. godine zbog sukoba s ostalim članovima, međutim pridružuju im se Johannes Barbarus i August Alle kao novi članovi.</s>

<s>Godine 1922., Marie Under je bila među osnivačima Estonskog saveza pisaca.</s>

<s>Tokom 1920-ih godina, Marie Under je bila čest gost u domu ruskog pjesnika Igora Severjanjina u selu Toili, gdje je često ljetovala.</s><s>Severjanjin je objavio nekoliko knjiga i prijevoda Underine poezije.</s><s>Severjanjin, zanimljivo, nje govorio estonski jezik tako da su prijevodi bili prilično doslovni.</s>

<s>Kada je 1944. godine Sovjetski Savez reokupirao Estoniju, Under je s obitelji pobjegla u Švedsku.</s><s>Gotovo su godinu dana proveli u izbjegličkom kampu prije nego su se 1945. godine preselili u Mälarhöjden, predgrađe Stockholma, gdje će Under živjeti sve do svoje smrti 1980. godine.</s><s>Pokopana je na groblju Skogskyrkogården u Stockholmu, gdje je i umrla.</s><s>Dana 9. lipnja 2016. godine, posmrtni ostaci Under i Adsona prebačeni su na groblje Rahumäe u Tallinnu, gdje su pokopani uz Underinu kći Heddu Hacker i sestru Bertu.</s>

<s>Opus 
 1917. – "Sonetid", pjesme nastale u periodu 1912. – 1917.; 
 1918. – "Eelõitseng", pjesme nastale u periodu 1904. – 1913.; 
 1918. – "Sinine puri", pjesme nastale u periodu 1917. – 1918.; 
 1920. – "Verivalla", pjesme nastale u periodu 1919. – 1920.; 
 1923. – "Pärisosa", pjesme nastale u periodu 1920. – 1922.; 
 1927. – "Hääl varjust", pjesme nastale u periodu 1923. – 1927.; 
 1928. – "Rõõm ühest ilusast päevast", pjesme nastale u periodu 1923. – 1927.; 
 1929. – "Õnnevarjutus", balade nastale u periodu 1927. – 1929.; 
 1930. – "Lageda taeva all", pjesme nastale u periodu 1927. – 1930.; 
 1935. – "Kivi südamelt", pjesme nastale u periodu 1930. – 1935.; 
 1942. – "Mureliku suuga", pjesme nastale u periodu 1935. – 1942.; 
 1954. – "Sädemed tuhas", pjesme nastale u periodu 1943. – 1954.; 
 1963. – "Ääremail", osam izvornih pjesama i 36 prijevoda; 
 1981. – "Mu süda laulab" (posthumno)</s>

<s>Reference</s>

<s>Vanjske veze 
Estonian Literary Magazine article , einst.ee
Marie Under in pictures, kirmus.ee</s>

<s>Estonski pjesnici
Biografije, Tallinn</s>

